P6_TA(2006)0357

Põhja-Koreast varjupaigataotlejad, eriti Tais

Euroopa Parlamendi resolutsioon Põhja-Korea varjupaigataotlejate kohta, eriti Tais

Euroopa Parlament,

- võttes arvesse oma varasemaid resolutsioone Põhja-Korea kohta;

- võttes arvesse 1951. aasta pagulasseisundi konventsioonis ja selle 1967. aasta protokollis sätestatud eeskirju,

- võttes arvesse kodukorra artikli 115 lõiget 5;

A. arvestades, et viimastel aastatel on kümned tuhanded põhjakorealased põgenenud oma kodumaalt repressioonide ja laialt levinud nälja tõttu, mõned riskivad oma eluga, reisides läbi Hiina, et jõuda Taisse, Vietnami, Kambodžasse, Lõuna-Koreasse ja teistesse Kagu-Aasia riikidesse;

B. arvestades, et Korea Rahvademokraatlik Vabariik (Korea RDV) on ratifitseerinud kodaniku- ja poliitiliste õiguste rahvusvahelise pakti;

C. arvestades, et Tai on muutunud läbisõidukohaks oma kodumaalt põgenevatele põhjakorealastele, asetades nii Tai ametivõimud raskesse olukorda Korea RDV ees - riigi ees, kellega neil on sõbralikud suhted;

D. arvestades, et Põhja-Korea, Myanmari, Laose ja Hiina läbisõitvate pagulaste arv Tai territooriumil on viimase aasta jooksul tunduvalt kasvanud;

E. arvestades, et Tai ametivõimud soovivad tagada ebaseaduslikku sisserännet puudutava seaduse täitmist;

F. arvestades, et 22. augustil 2006 vahistas Tai politsei 175-inimeselise varjupaigataotlejate grupi - 37 meest, 128 naist ja 10 last -, kes oli end viimased kaks kuud varjanud Tai pealinna Bangkoki ühes mahajäetud majas;

G. arvestades, et nimetatud varjupaigataotlejaid - kes moodustavad suurima grupi põhjakorealasi, kes on Tais kunagi vahistatud - süüdistati ebaseaduslikus riiki sisenemises ning viidi kohtu ette, kus neile määrati igaühele 6000 Tai bahti (160 USA dollari) suurune trahv ning nad pandi 30 päevaks vangi, kuna nad ei olnud võimelised maksma;

H. arvestades, et 16-le selle grupi liikmele on antud ÜRO Pagulaste Ülemkomissari (UNHCRi) Bangkoki esinduse poolt pagulasseisund ja on ette nähtud, et mõne päeva pärast lahkuvad nad Taist Lõuna-Koreasse, kes annab Põhja-Korea ülejooksikutele kodakondsuse;

I. arvestades, et valitsusi seob 1951. aasta pagulasseisundi konventsiooni ja selle 1967. aasta protokolli osapooltena võetud kohustus võimaldada UNHCRile juurdepääsu kõikide riikide kodanikele, sealhulgas põhjakorealastele, kes taotlevad varjupaika teises riigis;

J. arvestades, et ülejäänud varjupaigataotlejate olukord on endiselt ebakindel ja see tuleb kiiresti lahendada,

1. taunib, nagu ta on teinud oma varasemates resolutsioonides, et tuhanded Põhja-Korea kodanikud põgenevad oma riigist repressioonide, nälja ja majandusliku allakäigu tõttu;

2. nõuab tungivalt, et Tai ametivõimud ei saadaks Põhja-Korea pagulasi tagasi, kuna neid ja nende perekondi ootavad ees kohutavad tagajärjed;

3. kutsub Taid, kes on tuntud pagulaste suhtes üles näidatava külalislahkuse pika traditsiooni poolest ja kes on rahvusvahelise kogukonna vastutustundlik liige, püüdma tihedas koostöös UNHCRi ja teiste humanitaarorganisatsioonidega leida kiiret ja vastuvõetavat lahendust Põhja-Korea pagulaste jaoks, saates nad pärast 30-päevast vangiviibimist nende valitud kolmandasse riiki;

4. kutsub riike, kes on võimelised pagulasi vastu võtma, teatama sellest esimesel võimalusel tagamaks, et neid kinni ei peetaks;

5. kutsub komisjoni üles jälgima koostöös UNCHRiga hoolikalt Põhja-Korea pagulaste olukorda, ja andma vajadusel asjakohast rahalist abi;

6. kutsub nõukogu ja komisjoni üles arutama Põhja-Korea pagulaste ja varjupaigataotlejate küsimust eelseisval ASEMi tippkohtumisel (Aasia ja Euroopa kohtumine) 10. ja 11. septembril 2006;

7. kutsub Korea RDV valitsust üles järgima ÜRO inimõiguste komisjon kehtestatud erimenetlusi;

8. teeb presidendile ülesandeks edastada käesolev resolutsioon nõukogule, komisjonile, Tai Kuningriigi valitsusele, Korea Vabariigi valitsusele, Korea Rahvademokraatliku Vabariigi valitsusele ja ÜRO Pagulaste Ülemkomissarile.

--------------------------------------------------